pythainlp/thaigov-v2-corpus-22032023 huggingface dataset:
วันศุกร์ที่ 30 ตุลาคม 2563
ชวนกินข้าวเหนียวทั้งคาว – หวาน ช่วยพี่น้องเกษตรกร
--
#ไทยคู่ฟ้าจากสถานการณ์ราคาข้าวเปลือกเหนียวตกต่ำ กระทบต่อรายได้ของพี่น้องเกษตรกรทั่วประเทศ ล่าสุดกระทรวงพาณิชย์ได้ออกมาตรการช่วยเหลือผู้ปลูกข้าวเหนียวอย่างเร่งด่วน โดยการเชื่อมโยงการรับซื้อข้าวเปลือกเหนียวอย่างครบวงจร และรณรงค์ให้คนไทยบริโภคข้าวเหนียวให้มากขึ้น ส่งผลให้ในช่วงสัปดาห์ที่ผ่านมา ราคารับซื้อข้าวเปลือกเหนียวในตลาดปรับตัวสูงขึ้นกว่า 1,000 บาทต่อตัน
.
มาตรการกระตุ้นการรับซื้อข้าวเปลือกเหนียว เริ่มตั้งแต่การรวบรวมข้าวเปลือกเหนียวในพื้นที่ที่ได้รับความเดือดร้อนทั่วประเทศ และสนับสนุนค่าบริหารจัดการรวบรวมข้าวเปลือกเหนียวของโรงสี ตันละ 500 บาท เริ่มดำเนินการตั้งแต่เดือน ต.ค. - พ.ย. 63
นอกจากนี้ ยังขอความร่วมมือห้างสรรพสินค้าจัดพื้นที่จำหน่ายข้าวเหนียวเป็นกรณีพิเศษ สนับสนุนให้ผู้ประกอบการร้านอาหาร โรงงานสุรา โรงงานแป้งข้าวเหนียว ที่ต้องใช้ข้าวเหนียวเป็นวัตถุดิบ รับซื้อข้าวเหนียวเพิ่มขึ้นกว่า 2,200 ตัน และขอให้ภาคเอกชนอื่น ๆ รับซื้อข้าวเหนียวจากโรงสีในราคาที่เหมาะสม รวมทั้งร่วมมือกับ ธ.ก.ส. ปล่อยสินเชื่อดอกเบี้ยต่ำผ่านโครงการต่าง ๆ
.
สำหรับประชาชนทั่วไปอย่างเรา ๆ ก็สามารถช่วยเหลือพี่น้องเกษตรกรผู้ปลูกข้าวเหนียวได้ เพียงแค่หันมาบริโภคข้าวเหนียวทั้งในแบบที่เป็นอาหารคาวและอาหารหวาน โดยเฉพาะข้าวเหนียวนาปรัง พันธุ์สันป่าตอง ที่สามารถนำไปประกอบอาหารได้หลายรูปแบบ มีประโยชน์ หาซื้อง่าย และราคาไม่สูง
วันพุธที่ 30 กันยายน 2563
“ดีอีเอส” หารือทวิภาคีไทย-สิงคโปร์ เพิ่มความเข้มแข็งความปลอดภัยไซเบอร์
“ดีอีเอส” หารือทวิภาคีไทย-สิงคโปร์ เพิ่มความเข้มแข็งความปลอดภัยไซเบอร์
“พุทธิพงษ์” ประชุมทวิภาคีร่วมกับ รมว.ไอซีทีสิงคโปร์ ผ่านระบบการประชุมทางไกล แลกเปลี่ยนพัฒนาการและยุทธศาสตร์ด้านความมั่นคงปลอดภัยไซเบอร์ เตรียมผลักดันการทำเอ็มโอยู เพื่อส่งเสริมและต่อยอดความร่วมมือด้านเศรษฐกิจดิจิทัล รวมถึงพัฒนาศักยภาพบุคลากรไซเบอร์ในอาเซียน
นายพุทธิพงษ์ ปุณณกันต์ รัฐมนตรีว่าการกระทรวงดิจิทัลเพื่อเศรษฐกิจและสังคม (ดีอีเอส) กล่าวว่า วันนี้ (29 ก.ย. 63) ได้มีการประชุมหารือทวิภาคีกับนายเอส อิสวารัน (H.E. Mr. S. Iswaran) รัฐมนตรีว่าการกระทรวงสื่อสารและสารสนเทศ ของสาธารณรัฐสิงคโปร์ ผ่านระบบการประชุมทางไกล เพื่อเตรียมการก่อนการประชุมรัฐมนตรีอาเซียนด้านความมั่นคงปลอดภัยไซเบอร์ ครั้งที่ 5 (The 5th ASEAN Ministerial Conference on Cybersecurity : The 5th AMCC) และงาน The 5th Singapore International Cyber Week (SICW) ที่กำหนดจัดขึ้นระหว่างวันที่ 5 - 9 ตุลาคม 2563 ผ่านระบบการประชุมทางไกล
โดยการหารือครั้งนี้ ทั้งสองฝ่ายได้ตระหนักถึงความสำคัญของการรักษาความมั่นคงปลอดภัยไซเบอร์ของภูมิภาคอาเซียน ซึ่งความท้าทายจากสถานการณ์การแพร่ระบาดของโรคติดเชื้อไวรัส โคโรนา (โควิด -19) ทำให้ประเทศต่างๆ ให้ความสำคัญกับการสร้างความเข้มแข็งของภูมิภาคผ่านการปกป้อง โครงสร้างพื้นฐานสำคัญทางสารสนเทศ รวมทั้งแนวทางการจัดทำแผนงานด้านบรรทัดฐานด้านความมั่นคงปลอดภัยไซเบอร์ทั้งในระดับประเทศและภูมิภาค
“จากการประชุมหารือครั้งนี้ ไทยและสิงคโปร์ได้มีการแลกเปลี่ยนพัฒนาการ และยุทธศาสตร์ด้านความมั่นคงปลอดภัยไซเบอร์ระหว่างกัน ซึ่งจะเป็นทิศทางการดำเนินงานเพื่อขยายขอบเขตความร่วมมือในอนาคตต่อไป” นายพุทธิพงษ์กล่าว
นอกจากนี้ รมว.ดีอีเอส ได้ผลักดันการจัดทำบันทึกความเข้าใจระหว่างกระทรวงดิจิทัลฯ กับ กระทรวงสื่อสารและสารสนเทศ (กระทรวงไอซีที) ของสาธารณรัฐสิงคโปร์ เพื่อส่งเสริมและต่อยอดความร่วมมือด้านเศรษฐกิจดิจิทัลร่วมกัน ตลอดจนความร่วมมือในการพัฒนาศักยภาพบุคลากรไซเบอร์ในภูมิภาคอาเซียน
ในโอกาสนี้ รมว.ไอซีที ของสิงคโปร์ กล่าวเรียนเชิญ รมว.ดีอีเอส เข้าร่วมการประชุม The 5th AMCC และงาน SICW ที่จะมีขึ้นในช่วงต้นเดือนตุลาคม 2563 ด้วย
**************
วันพุธที่ 30 กันยายน 2563
กระทรวงยุติธรรมประชุมเชิงปฏิบัติการเพื่อเสริมพลังในการสร้างความสมานฉันท์และสันติวิธี ยุค New Normal
กระทรวงยุติธรรมประชุมเชิงปฏิบัติการเพื่อเสริมพลังในการสร้างความสมานฉันท์และสันติวิธี ยุค New Normal
ในวันที่ ๒๘ กันยายน ๒๕๖๓ เวลา ๐๘.๓๐ น.
ณ โรงแรมเซ็นทรา บาย เซ็นทารา ศูนย์ราชการเฉลิมพระเกียรติ เซ็นเตอร์ แจ้งวัฒนะ กรุงเทพฯ
ศาสตราจารย์พิเศษวิศิษฏ์ วิศิษฏ์สรอรรถ ปลัดกระทรวงยุติธรรม เป็นประธานเปิดโครงการประชุมเชิงปฏิบัติการเพื่อเสริมพลังในการสร้างความสมานฉันท์และสันติวิธี ยุค New Normal รวมทั้งบรรยายพิเศษให้หัวข้อ "New Normal กับการอำนวยความยุติธรรม" โดยมีผู้อำนวยการสำนักงานยุติธรรมจังหวัดหรือผู้แทนจาก ๑๘ จังหวัด และบุคลากรจากหน่วยงานในสังกัดสำนักงานปลัดกระทรวงยุติธรรมที่เกี่ยวข้อง รวมทั้งสิ้นจำนวน ๗๑ คน เข้าร่วมฯ
เพื่อเสริมสร้างองค์ความรู้ด้านการสร้างความสมานฉันท์และสันติวิธียุค New Normal แลกเปลี่ยนเรียนรู้ปัญหาความขัดแย้งในชุมชน และสามารถนำไปใช้เป็นแนวทางในการเสริมเสร้างความสมานฉันท์ และสันติวิธี ยุค New Normalรวมทั้งสร้างเครือข่ายความร่วมมือในการเสริมสร้างความสมานฉันท์และสันติวิธี โดยการประชุมจัดขึ้นระหว่างวันที่ ๒๘-๒๙ กันยายน ๒๕๖๓ ณ โรงแรมเซ็นทรา บาย เซ็นทารา ศูนย์ราชการเฉลิมพระเกียรติ เซ็นเตอร์ แจ้งวัฒนะ และ โรงแรมดี วารี จอมเทียน บีช พัทยา
วันพุธที่ 30 กันยายน 2563
กรุงไทยยืนยันระบบลงทะเบียนโครงการคนละครึ่งพร้อมเต็มที่
นาคารกรุงไทยมีความพร้อมอย่างเต็มที่ในการรองรับพี่น้องประชาชนจำนวน 10 ล้านคนที่จะลงทะเบียนเข้าร่วมโครงการผ่านเว็บไซต์ www.คนละครึ่ง.com ตั้งแต่วันที่ 16 ตุลาคม นี้เป็นต้นไป
นายผยง ศรีวณิช กรรมการผู้จัดการใหญ่ ธนาคารกรุงไทย เปิดเผยว่า ธนาคารกรุงไทยมีความพร้อมอย่างเต็มที่ในการรองรับพี่น้องประชาชนจำนวน 10 ล้านคนที่จะลงทะเบียนเข้าร่วมโครงการผ่านเว็บไซต์ www.คนละครึ่ง.com ตั้งแต่วันที่ 16 ตุลาคม นี้เป็นต้นไป โดยเมื่อลงทะเบียนผ่านเว็บไซต์แล้ว จะมี SMS แจ้งผลการลงทะเบียน จากนั้นให้ดาวน์โหลดแอปพลิเคชั่นเป๋าตัง เพื่อยืนยันตัวตนใช้สิทธิ์ผ่าน G-wallet โดยสามารถรับสิทธิ์ผ่านแอปพลิเคชั่นเป๋าตัง ใช้จ่ายตามร้านค้าที่เข้าร่วมโครงการได้ตั้งแต่วันที่ 23 ตุลาคม – 31 ธันวาคม 2563 ทั้งนี้ ร้านค้าและประชาชนสามารถติดต่อสอบถามรายละเอียดต่างๆ ได้ที่สาขาทั่วประเทศทั้ง 1,014 แห่ง ซึ่งพนักงานทุกสาขามีความพร้อมในการช่วยเหลืออำนวยความสะดวกให้กับร้านค้าและประชาชน นอกจากนี้ ธนาคารยังได้เตรียมสื่อประชาสัมพันธ์ทั้ง Banner Leaflet ธงติดหน้าร้าน ให้กับร้านค้าหรือร้านหาบเร่แผงลอยต่างๆ ที่เข้าร่วมโครงการเพื่อเป็นจุดสังเกตให้ประชาชนสามารถเข้ามาใช้สิทธิ์
ที่ผ่านมา ธนาคารกรุงไทยได้ร่วมเป็นส่วนหนึ่งในการช่วยเหลือพี่น้องประชาชน ผ่านโครงการชิมช้อปใช้ โครงการเราไม่ทิ้งกัน โครงการไทยชนะ และโครงการเราเที่ยวด้วยกัน ซึ่งสามารถรองรับการลงทะเบียนได้รวมกว่า 30 ล้านคน โดยธนาคารยังคงยืนหยัดเคียงข้าง และร่วมกับภาคส่วนต่างๆ โดยเฉพาะกระทรวงการคลัง ในการดูแลลูกค้าและประชาชน เพื่อให้ผ่านพ้นวิกฤติไปด้วยกัน รวมทั้งร่วมขับเคลื่อนเศรษฐกิจของประเทศให้สามารถเดินหน้าต่อไปได้อย่างมั่นคงและมีเสถียรภาพ
ฝ่ายกลยุทธ์การตลาด ธนาคารกรุงไทย
โทร.0-2208 4174-8
วันพุธที่ 30 กันยายน 2563
การแก้ไขปัญหาช้างป่าบุกรุกพื้นที่ชุมชน
สรุปการตอบกระทู้ถามในการประชุมวุฒิสภา วันจันทร์ที่ ๓ สิงหาคม ๒๕๖๓
เรื่องการแก้ไขปัญหาช้างป่าบุกรุกพื้นที่ชุมชน
ผู้ตั้งกระทู้ถามนายวัลลภ ตังคณานุรักษ์
ถาม รัฐมนตรีว่าการกระทรวงทรัพยากรธรรมชาติและสิ่งแวดล้อม
ผู้ตอบรัฐมนตรีว่าการกระทรวงทรัพยากรธรรมชาติและสิ่งแวดล้อม
ผู้ถาม : นายวัลลภ ตังคณานุรักษ์ ถามกระทู้โดยสรุปดังนี้
ด้วยภาพรวมของจำนวนช้างป่าในพื้นที่อนุรักษ์หลายพื้นที่ มีจำนวนเพิ่มมากขึ้นในขณะที่แหล่งอาหารตามธรรมชาติลดน้อยลง ทำให้ช้างขาดแคลนอาหาร จึงต้องออกมาหากินนอกเขตพื้นที่ป่า กัดกินพืชผลทางการเกษตรหรือทำร้ายคนในชุมชน สร้างความเสียหายแก่ทรัพย์สินและก่อให้เกิดอันตรายต่อชีวิตของชาวบ้านในพื้นที่อย่างมาก
ขอเรียนถามว่า กระทรวงทรัพยากรธรรมชาติและสิ่งแวดล้อมมีนโยบายในการแก้ไขปัญหาช้างล้นป่า และปัญหาคนที่เข้าไปบุกรุกพื้นที่อยู่อาศัยของช้างหรือไม่ อย่างไร อีกทั้งมีมาตรการเยียวยา หากประชาชนได้รับความเสียหายหรืออันตรายจากการหากินนอกเขตพื้นที่ของช้างป่าอย่างไร ตลอดจนมีแนวทางในการพัฒนาแหล่งอาหาร แหล่งน้ำของช้าง เพื่อให้ช้างสามารถหากินได้ โดยไม่ต้องออกนอกพื้นที่ป่าหรือไม่ อย่างไร และจะบริหารจัดการให้ช้างและคนในพื้นที่อยู่ร่วมกัน โดยไม่ขัดแย้งหรือกระทบกระทั่งกันได้หรือไม่ อย่างไร
ผู้ตอบ : รัฐมนตรีว่าการกระทรวงทรัพยากรธรรมชาติและสิ่งแวดล้อม ตอบชี้แจงกระทู้โดยสรุปดังนี้
นายวราวุธ ศิลปอาชา รัฐมนตรีว่าการกระทรวงทรัพยากรธรรมชาติและสิ่งแวดล้อมตอบชี้แจงว่า การแก้ไขปัญหาในเรื่องนี้มีเป้าหมายว่าจะทำอย่างไรให้ช้างอยู่ในพื้นที่ และควบคุมไม่ให้มีจำนวนประชากรเกินศักยภาพในการรองรับได้ของพื้นที่ กระทรวงทรัพยากรธรรมชาติและสิ่งแวดล้อมได้ดำเนินการสร้างคูกันช้าง รั้วไฟฟ้า รั้วไผ่หนาม รั้วคอนกรีต กึ่งถาวร เพื่อป้องกันไม่ให้ช้างป่าออกนอกพื้นที่อนุรักษ์ ในกรณีที่ประชาชนได้รับความเสียหายหรืออันตราย จากการหากินนอกเขตพื้นที่ของช้างป่าได้ให้ความช่วยเหลือเยียวยาเบื้องต้นแก่ผู้ประสบภัย กรณีช้างป่าทำลายทรัพย์สินหรือพืชผลทางการเกษตรเสียหายผ่านทางกองทุนพืชอาหารแห่งประเทศไทย นอกจากนี้ กรมอุทยานแห่งชาติ สัตว์ป่า และพันธุ์พืชได้ดำเนินงานภายใต้กิจกรรมการแก้ไขปัญหาช้าง
(โปรดตรวจสอบการถาม-ตอบ กระทู้ถามที่เป็นทางการ จากสำนักงานเลขาธิการวุฒิสภาอีกครั้ง)
วันพฤหัสบดีที่ 1 ตุลาคม 2563
ถ้อยแถลงนายกรัฐมนตรี สำหรับการหารือระดับผู้นำ 1 (Leaders Dialogue 1) ในการประชุมสุดยอดว่าด้วยความหลากหลายทางชีวภาพ (Summit on Biodiversity) วันที่ 30 กันยายน 2563
หัวข้อหลัก: “Addressing biodiversity loss and mainstreaming biodiversity for sustainable development”
ท่านประธาน
ผมยินดีอย่างยิ่งที่ได้กล่าวถ้อยแถลงในการประชุมสุดยอดว่าด้วยความหลากหลายทางชีวภาพในวันนี้ ปัจจุบัน ทั่วโลกประสบปัญหาการลดลงและความเสื่อมโทรมของความหลากหลายทางชีวภาพในทุกพื้นที่โดยสาเหตุสำคัญมาจากมนุษย์ และการเปลี่ยนแปลงสภาพภูมิอากาศ ปัญหานี้เป็นสิ่งท้าทายรูปแบบใหม่ซึ่งกระทบทุกชีวิตในวงกว้าง
ไทยมีความหลากหลายทางชีวภาพสูงแห่งหนึ่งของโลก แต่ปัจจุบันถูกคุกคามโดยมนุษย์ เช่น การรุกล้ำผืนป่าและการใช้ประโยชน์จาก ทรัพยากรธรรมชาติเพื่อประโยชน์ทางเศรษฐกิจ ซึ่งไทยตระหนักดีถึงผลกระทบ จึงได้เตรียมพร้อมรับมือกับสถานการณ์สิ่งแวดล้อมที่เปลี่ยนไป ดังนี้
หนึ่ง ไทยมีนโยบายเพื่ออนุรักษ์ คุ้มครอง ฟื้นฟู และจัดให้มีการใช้ประโยชน์จากทรัพยากรธรรมชาติและความหลากหลายทางชีวภาพอย่างสมดุลและยั่งยืน โดยได้บรรจุประเด็นความหลากหลายทางชีวภาพไว้ในรัฐธรรมนูญ และมีแผนแม่บทบูรณาการเพื่อขับเคลื่อนงานตามอนุสัญญาว่าด้วยความหลากหลายทางชีวภาพและเป้าหมายการพัฒนาที่ยั่งยืน
สอง ไทยย้ำว่าการมีส่วนร่วมของผู้มีส่วนได้ส่วนเสีย ภาคเอกชน และภาคประชาสังคม คือกุญแจสู่ความสำเร็จ และส่งเสริมการบูรณาการของหน่วยงานในทุกระดับ เพื่อแก้ปัญหาการสูญเสียความหลากหลายทางชีวภาพ และสนับสนุนการใช้ประโยชน์อย่างยั่งยืน โดยไทยอยู่ระหว่างการจัดทำร่างพระราชบัญญัติความหลากหลายทางชีวภาพแห่งชาติ
สาม ไทยได้เรียนรู้จากช่วงวิกฤติโควิด-19 ว่า เมื่อคนเว้นระยะจากธรรมชาติ ธรรมชาติและระบบนิเวศ ก็สามารถฟื้นตัวได้ ดังนั้น รัฐบาลจึงอยู่ระหว่างการจัดทำแผนเพื่อปิดอุทยานแห่งชาติทั่วประเทศเป็นเวลา
๓ เดือนเป็นประจำทุกปีเพื่อฟื้นฟูผืนป่า ทรัพยากรธรรมชาติ และสัตว์ป่า รวมถึงจะบริหารจัดการกิจกรรมและนักท่องเที่ยวด้วย
นอกจากนี้ ไทยยังกำลังขับเคลื่อน Bio-Circular-Green Economy หรือ BCG โดยมุ่งหวังให้มีการกระจายรายได้อย่างเป็นธรรม ลดความเหลื่อมล้ำในการเข้าถึงทรัพยากรธรรมชาติ และส่งเสริมให้ประชาชนใช้ชีวิตกับธรรมชาติมากขึ้น
สุดท้ายนี้ ขอยืนยันว่าไทยจะดำเนินการแก้ปัญหาอย่างเต็มความสามารถ และขอเรียกร้องให้ทุกประเทศร่วมมือกันอนุรักษ์สิ่งแวดล้อมและความหลากหลายทางชีวภาพ ผ่านกรอบความร่วมมือระหว่างประเทศอย่างจริงจัง ผมหวังเป็นอย่างยิ่งว่า การเจรจากรอบงานความหลากหลายทางชีวภาพของโลกหลังปี ค.ศ. ๒๐๒๐ จะมีข้อสรุปได้ในปีหน้า เพื่อให้ทุกประเทศมีแนวทางร่วมกันในการปกป้องความหลากหลายทางชีวภาพให้อยู่คู่กับอนุชนรุ่นปัจจุบันและรุ่นต่อ ๆ ไป
ขอบคุณครับ
วันพุธที่ 30 กันยายน 2563
ฐานะการคลังภาครัฐบาลตามระบบสถิติเพื่อการศึกษาวิเคราะห์นโยบายการคลัง (สศค. หรือ GFS) ในช่วง 9 เดือนแรกของปีงบประมาณ 2563 (ตุลาคม 2562 – มิถุนายน 2563)
ในช่วง 9 เดือนแรกของปีงบประมาณ 2563 (ตุลาคม 2562 – มิถุนายน 2563) ภาครัฐบาล (รัฐบาล กองทุนนอกงบประมาณ และองค์กรปกครองส่วนท้องถิ่น) มีรายได้ 2,342,103 ล้านบาท ต่ำกว่าช่วงเดียวกันของปีที่แล้ว 269,155 ล้านบาท หรือร้อยละ 10.3
ฐานะการคลังภาครัฐบาลตามระบบสถิติเพื่อการศึกษาวิเคราะห์นโยบายการคลัง (สศค. หรือ GFS) ในช่วง 9 เดือนแรกของปีงบประมาณ 2563 (ตุลาคม 2562 – มิถุนายน 2563)
ในช่วง 9 เดือนแรกของปีงบประมาณ 2563 (ตุลาคม 2562 – มิถุนายน 2563) ภาครัฐบาล (รัฐบาล กองทุนนอกงบประมาณ และองค์กรปกครองส่วนท้องถิ่น) มีรายได้ 2,342,103 ล้านบาท ต่ำกว่าช่วงเดียวกันของปีที่แล้ว 269,155 ล้านบาท หรือร้อยละ 10.3 โดยเป็นผลกระทบจากการแพร่ระบาดของโรคติดเชื้อไวรัสโคโรนา 2019 (โควิด-19) และความจำเป็นของรัฐบาลในการดำเนินนโยบายการคลังผ่านมาตรการทางภาษีเพื่อบรรเทาภาระให้แก่ประชาชนและเพิ่มสภาพคล่องให้แก่ผู้ประกอบการในช่วงสถานการณ์การแพร่ระบาดของโควิด-19 ด้วยการขยายเวลาการยื่นแบบแสดงรายการชำระภาษีต่าง ๆ ออกไปเป็นภายในเดือนกรกฎาคม – กันยายน 2563 และการลดอัตราภาษีเงินได้หัก ณ ที่จ่าย สำหรับด้านรายจ่ายมีจำนวนทั้งสิ้น 2,956,492 ล้านบาท สูงกว่าช่วงเดียวกันของปีที่แล้ว 299,908 ล้านบาท หรือร้อยละ 11.3 จากรายได้และรายจ่ายดังกล่าว ส่งผลให้ดุลการคลังภาครัฐบาลขาดดุล 614,389 ล้านบาท คิดเป็นร้อยละ 3.9 ของ GDP และดุลการคลังเบื้องต้นของภาครัฐบาล (Primary Balance) ขาดดุล 471,000 ล้านบาท คิดเป็นร้อยละ 3.0 ของ GDP ทั้งนี้ ฐานะการคลังในช่วง 9 เดือนแรกของปีงบประมาณ 2563 เป็นข้อมูลสถิติที่ได้รับผลกระทบทางเศรษฐกิจจากการแพร่ระบาดของโควิด-19 และผลการดำเนินนโยบายรายได้เพื่อแก้ไขปัญหาเศรษฐกิจและสังคมซึ่งเป็นห้วงระยะเวลาที่สถานการณ์ไม่เป็นปกติ จึงขอให้ระมัดระวังในการนำข้อมูลไปใช้ในการวิเคราะห์เปรียบเทียบกับช่วงสถานการณ์ปกติด้วย
General Government Fiscal Balance Report (GFS Basis) : The First 9 months of Fiscal Year 2020
In the first 9 months of fiscal year 2020 (October 2019 – June 2020), general government revenue (central government, extrabudgetary fund, and Local Authority Organizations) was 2,342,103 million Baht, which dropped 10.3 per cent (269,155 million Baht) from the same period of last year. This significant drop of revenue was mainly due to the economic impact of COVID-19 pandemic and the implementation of government’s relief measures to support individuals and businesses such as tax filing extension and reduction of withholding tax rate. Whilst, the expenditure was 2,956,492 million Baht, which surged 11.3 per cent (299,908 million Baht) from the same period of last year.
As a result, Thailand general government balance for the first 9 months of FY2020 was in deficit of 614,389 million Baht or 3.9 per cent of GDP. Conclusively, the consolidated general government primary balance, which excludes interest payment to reflect the substantive performance and the direction of fiscal policy, was in deficit of 471,000 million Baht, or 3.0 per cent of GDP. According to the certain situation, the implementation of this data must be cautious due to the abnormalities being affected by the spread of COVID-19 and government relief’s measures.
วันพุธที่ 30 กันยายน 2563
‘นฤมล’ ดัน ‘ศักยภาพสตรี’ สู่แรงงานฝีมือคุณภาพ ขับเคลื่อนเศรษฐกิจไทย
รัฐมนตรีช่วยว่าการกระทรวงแรงงาน เดินหน้าพัฒนาศักยภาพสตรี ตามนโยบาย สร้าง ยก ให้ รวมไทยสร้างชาติ เน้นย้ำ ความเป็นผู้นำของสตรีมีบทบาทต่อการขับเคลื่อนเศรษฐกิจของประเทศ
วันที่ 30 กันยายน 2563 ศาสตราจารย์ นฤมล ภิญโญสินวัฒน์ รัฐมนตรีช่วยว่าการกระทรวงแรงงาน ร่วมงาน A Women’s Empowerment Principles Signature Ceremony for Companies in Thailand ซึ่งเป็นพิธีลงนามของ WEPs (WeEmpowerAsia) ระหว่าง UN Women กับผู้นำทางธุรกิจของไทย ณ โรงแรม ดิ แอทธินี โฮเทล แบงค๊อก โดยมี Ms.Hohmmad Naciri จาก UN Women H.E. Mr.Pirkka Taplol จาก European Union Delegation to Thailand Mr.Abhisit Vejjajiva และคณะฑูตจาก 7 ประเทศ ประกอบด้วย แคนนาดา นิวซีแลนด์ ฟินแลนด์ เดสมาร์ค ผู้แทนจากประเทศญี่ปุ่นและสวิตเซอแลนด์ และ UN
ศาสตราจารย์ นฤมล กล่าวว่า ในฐานะรัฐมนตรีหญิงหนึ่งในสี่คนของคณะรัฐมนตรี จึงเป็นโอกาสที่สามารถทำงานร่วมกัน เพื่อเสริมสร้างศักยภาพของสตรีและส่งเสริมการพัฒนาที่ยั่งยืน ซึ่ง พลเอก ประยุทธ์ จันทร์โอชา นายกรัฐมนตรี ได้ให้ความสำคัญในการกำหนดนโยบายบทบาทของสตรีเพื่อสร้างความเท่าเทียมกันทางสังคม อันเป็นยุทธศาสตร์ในการพัฒนาประเทศ รวมถึงการกำหนดรูปแบบการพัฒนาศักยภาพความเป็นผู้นำของสตรีในสังคมเพื่อให้มีบทบาทในการขับเคลื่อนเศรษฐกิจ สังคม และการเมืองมากขึ้น อีกทั้ง พลเอก ประวิตร วงษ์สุวรรณ รองนายกรัฐมนตรี ยังให้ความสำคัญกับแรงงานหญิง ด้านการปกป้อง ช่วยเหลือ สร้างความมั่นคงและรายได้ ยกระดับคุณภาพชีวิตของแรงงานสตรีอย่างต่อเนื่องผ่านการบังคับใช้กฎหมาย และกฎระเบียบที่เกี่ยวข้อง รวมถึงการเพิ่มขีดความสามารถและการพัฒนาทักษะแรงงานอย่างต่อเนื่อง ทักษะเหล่านี้สตรีจะได้รับการฝึกฝนจากภาคอุตสาหกรรมต่าง ๆ ซึ่งกระทรวงแรงงานได้ร่วมมือกับองค์การแรงงานระหว่างประเทศ (ILO) รณรงค์เพื่อส่งเสริมให้สตรีวัยทำงาน ทุกคนสร้างครอบครัวที่เข้มแข็ง และขับเคลื่อนเศรษฐกิจของประเทศ ได้รับโอกาสในการพัฒนาตนเองให้ทันต่อการเปลี่ยนแปลงผ่านโครงการต่างๆ ที่ดำเนินการภายใต้กองทุนพัฒนาบทบาทสตรี
รมช. แรงงาน กล่าวเพิ่มเติมว่า กระทรวงแรงงาน โดยกรมพัฒนาฝีมือแรงงาน ตระหนักถึงผลกระทบของการแพร่ระบาดของโควิด -19 ในตลาดแรงงาน จึงได้ดำเนินการเพื่อบรรเทาปัญหาดังกล่าวโดยใช้แนวทาง 3 แนวทาง ภายใต้แนวคิด 3 ประการ คือ “สร้าง-ยก-ให้ รวมไทยสร้างชาติ” ด้วยการสร้างแรงงานสตรี ให้เป็นแรงงานที่มีทักษะใหม่และมีทักษะเพิ่มขึ้น เพื่อสร้างแรงงานที่มีคุณสมบัติตรงตามความต้องการของภาคอุตสาหกรรม และเขตเศรษฐกิจพิเศษ เช่น โครงการพัฒนาระเบียงเศรษฐกิจพิเศษภาคตะวันออก หรือ EEC ยกระดับมาตรฐานฝีมือแรงงานสตรี เพื่อให้ได้ค่าจ้างสูงขึ้นตามแบบทดสอบมาตรฐานฝีมือแรงงานในแต่ละอาชีพ รวมถึงเปิดโอกาสให้แรงงานหญิงกลุ่มเปราะบาง ได้ประกอบอาชีพอิสระเป็นผู้ประกอบการธุรกิจขนาดเล็กที่สนับสนุนเศรษฐกิจชุมชน นอกจากนี้ ยังให้โอกาสแรงงานสตรีที่ถูกเลิกจ้าง และนักศึกษาจบใหม่ได้ประกอบอาชีพ
“อย่างที่ทราบกันดีว่าเราไม่สามารถป้องกันและเตรียมพร้อมรับมือกับทุกๆ วิกฤตได้ แต่แนวทางหนึ่งที่เราสามารถทำได้คือ การสร้างความแตกต่างที่โดดเด่นให้กับผู้หญิง และแน่นอนว่าการเพิ่มขีดความสามารถของสตรีจะเกิดขึ้นได้ก็ต่อเมื่อได้รับความร่วมมืออย่างเต็มที่จากทุกภาคส่วน กระทรวงแรงงานรู้สึกปลื้มปีติที่ได้รับการสนับสนุนจากหลายๆ หน่วยงาน และยินดีที่จะทำงานร่วมกัน เพื่อสร้างพลังให้กับสตรีในประเทศไทยต่อไป” รมช. แรงงาน กล่าวในท้ายสุด
วันพุธที่ 30 กันยายน 2563
พม. จัดประชุม กดยช. ผลักดันเงินอุดหนุนเด็กแบบถ้วนหน้า พร้อมพัฒนาข้อมูลดิจิทัลด้านเด็กและเยาวชน
พม. จัดประชุม กดยช. ผลักดันเงินอุดหนุนเด็กแบบถ้วนหน้า พร้อมพัฒนาข้อมูลดิจิทัลด้านเด็กและเยาวชน
เมื่อวันที่29 กันยายน 2563เวลา 14.00 น.นายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.)เป็นประธานการประชุมคณะกรรมการส่งเสริมการพัฒนาเด็กและเยาวชนแห่งชาติ (กดยช.) ครั้งที่ 2/2563 โดยมี นางสุภัชชา สุทธิพล อธิบดีกรมกิจการเด็กและเยาวชน เป็นเลขานุการการประชุม พร้อมด้วย คณะผู้บริหารกระทรวง พม. และคณะกรรมการผู้ทรงคุณวุฒิจากหน่วยงานที่เกี่ยวข้อง ร่วมการประชุม ณ ห้องประชุมชั้น 8 กระทรวง การพัฒนาสังคมและความมั่นคงของมนุษย์ สะพานขาว ถนนกรุงเกษม กรุงเทพฯ
นายจุติกล่าวว่า ที่ประชุมมีมติเห็นชอบแนวทางการจัดสวัสดิการเงินอุดหนุนเพื่อการเลี้ยงดูเด็กแรกเกิด (0-6 ปี) แบบถ้วนหน้า รายละ 600 บาทต่อคนต่อเดือน เริ่มตั้งแต่ปีงบประมาณ พ.ศ. 2565 โดยให้ กระทรวง พม. นำเสนอคณะรัฐมนตรี เพื่อพิจารณาให้ความเห็นชอบต่อไป อีกทั้งที่ประชุมมีมติให้กระทรวง พม. จัดประชุมหารือเรื่องการพัฒนาข้อมูลดิจิทัลด้านเด็กและเยาวชน ร่วมกับ 14 หน่วยงานที่เกี่ยวข้อง โดยเพิ่มกระทรวงยุติธรรม สถาบันวิจัยเพื่อการพัฒนาประเทศไทย (TDRI) และสภาเด็กและเยาวชน เพื่อให้เกิดการขับเคลื่อนงานที่ชัดเจนและเห็นผลลัพธ์อย่างเป็นรูปธรรม ด้วยการนำเทคโนโลยีดิจิทัลมาช่วยในการพัฒนาข้อมูล ให้สามารถเข้าถึงและใช้ข้อมูลในการพัฒนาและคุ้มครองเด็กและเยาวชนร่วมกันทุกหน่วยงาน โดยให้นำเสนอกรอบแนวคิดที่ชัดเจน ในวันที่ 28 ตุลาคม 2563 นี้
วันพุธที่ 30 กันยายน 2563
พม. เสริมทักษะ สร้างโอกาส เพิ่มรายได้ ให้กลุ่มเป้าหมายขายออนไลน์ในยุค New normal
พม. เสริมทักษะ สร้างโอกาส เพิ่มรายได้ ให้กลุ่มเป้าหมายขายออนไลน์ในยุค New normal
วันนี้ (30 ก.ย. 63) เวลา 11.30 น.นายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.)กล่าวให้โอวาทแก่ประชาชนกลุ่มเป้าหมาย จำนวน 150 คน ที่เข้าร่วมโครงการอบรมการขายออนไลน์และการประกอบธุรกิจขั้นพื้นฐานรุ่นที่ 1 ภายใต้โครงการ โอกาสลอยมาแล้ว เพื่อส่งเสริมการมีอาชีพและเพิ่มรายได้เพื่อให้สามารถเลี้ยงดูตนเองและครอบครัวได้อย่างมั่นคง ณ ห้องประชุมชั้น 2 กระทรวงการพัฒนาสังคมและความมั่นคงของมนุษย์ สะพานขาว ถนนกรุงเกษม กรุงเทพฯ
นายจุติกล่าวว่า จากสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) ส่งผลกระทบโดยตรงต่อประชาชนทั่วประเทศทั้งด้านเศรษฐกิจและสังคม จึงทำให้วิธีคิดและการทำงานเกิดการเปลี่ยนแปลง อีกทั้งเทคโนโลยีที่ทันสมัยเป็นตัวเร่งอัตราการเปลี่ยนแปลงของเศรษฐกิจด้วย และขอเน้นย้ำว่า New Normal ทำให้ทุกอย่างไม่เหมือนเดิม ซึ่งกระทรวง พม. ได้รับรู้ถึงการเปลี่ยนแปลงครั้งนี้ จึงได้จัดโครงการอบรมดังกล่าว เพื่อสร้างโอกาสองค์ความรู้ใหม่ และความพร้อมให้กับตนเอง เพื่อทุกคนจะได้มีโอกาสเดินต่อไปข้างหน้าอย่างมั่นคง ดังนั้น ทุกคนที่เข้าร่วมอบรมครั้งนี้ จะเป็นผู้สร้างเศรษฐกิจใหม่ เพราะธุรกิจไม่มีพรหมแดน หากสามารถจับชีพจรตลาดและความต้องการของกลุ่มลูกค้าได้ จะสามารถเดินไปได้อย่างต่อเนื่อง
นายจุติกล่าวเพิ่มเติมว่า ตนอยากให้กำลังใจทุกคน เพราะการเปลี่ยนแปลงทุกอย่างของชีวิตไม่มีอะไรง่าย แต่ถ้าเดินด้วยหัวใจและมีความรักในสิ่งที่ทำ มีความอดทนกับการเปลี่ยนแปลงและความยุ่งยากซ้ำซ้อนของชีวิต หากเราฝ่าฟันไปได้ จะเป็นผู้นำแรกๆ และจะสร้างรุ่นต่อๆ ไป ทั้งนี้ กระทรวง พม. อยากเข้าถึงประชาชนกลุ่มเป้าหมายให้ได้มากที่สุด เพื่อให้สามารถสร้างโอกาสกับตนเอง เป็นการเปิดประตูใหม่ในมิติที่ไม่เคยคิดว่าจะเป็นได้ ตนขอให้ทุกคนคิดว่าความแน่นอนของชีวิตคือความไม่แน่นอน และหวังว่าทุกคนจะนำความรู้ไปปรับเปลี่ยนและประยุกต์ใช้กับตัวเองในการขายสินค้าและบริการออนไลน์ ซึ่งสิ่งที่สำคัญที่สุดคือความอดทนและต้องต่อสู้อย่างไม่ท้อแท้ โดยใช้ความรู้ แรงบันดาลใจ และสรรค์สร้างความคิดสิ่งใหม่ๆ ที่ได้รับจากการอบรบในวันนี้ เพื่อประโยชน์สูงสุดของทุกคนในอนาคต
วันพุธที่ 30 กันยายน 2563
ติดตามพระราชบัญญัติป้องกันและไขปัญหาการตั้งครรภ์ในวัยรุ่น พ.ศ. ๒๕๕๙
สรุปการตอบกระทู้ถามในการประชุมวุฒิสภา วันจันทร์ที่ ๓ สิงหาคม ๒๕๖๓
เรื่องติดตามพระราชบัญญัติป้องกันและไขปัญหาการตั้งครรภ์ในวัยรุ่น พ.ศ. ๒๕๕๙
ผู้ตั้งกระทู้ถาม นายเจตน์ ศิรธรานนท์
ถาม รัฐมนตรีว่าการกระทรวงศึกษาธิการ
ผู้ตอบ รัฐมนตรีว่าการกระทรวงศึกษาธิการ
ผู้ถาม : นายเจตน์ ศิรธรานนท์ ถามกระทู้โดยสรุปดังนี้
ตามที่พระราชบัญญัติป้องกันและแก้ไขปัญหาการตั้งครรภ์ในวัยรุ่น พ.ศ. ๒๕๕๙ ได้ประกาศในราชกิจจานุเบกษา เมื่อวันที่ ๓๑ มีนาคม ๒๕๕๙ กฎหมายฉบับนี้สอดคล้องกับการพัฒนา ที่ยั่งยืนขององค์การสหประชาชาติ ทั้งนี้ สาระสำคัญของกฎหมายฉบับนี้มีความครบถ้วนสมบูรณ์ โดยมีการบูรณาการกับกระทรวงต่าง ๆ ที่เกี่ยวข้อง ๕ กระทรวง ได้แก่ กระทรวงศึกษาธิการ กระทรวงมหาดไทย กระทรวงแรงงาน กระทรวงสาธารณสุข และกระทรวงการพัฒนาสังคมและความมั่นคงของมนุษย์ แต่กระทรวงที่เป็นหน่วยงานหลัก คือ กระทรวงศึกษาธิการ ที่ต้องจัดทำหลักสูตรที่เกี่ยวข้องกับ เรื่องเพศวิถีศึกษาเพื่อสอนในสถานศึกษาสำหรับเด็กในทุกระดับ ประเด็นปัญหาของกฎหมายฉบับนี้ คือ เมื่อมีการตรากฎหมายแล้วสิ่งสำคัญคือการผลักดันให้เป็นไปตามวัตถุประสงค์และเจตนารมณ์ของกฎหมาย อาทิ การให้สถานศึกษาจัดหาผู้สอนให้มีทักษะความรู้ความสามารถ และทัศนคติที่ดีเพื่อให้สามารถสอนและให้คำปรึกษาได้ การพัฒนาการเรียนการสอนในคณะศึกษาศาสตร์และคณะอื่นที่เกี่ยวข้อง มีระบบดูแลช่วยเหลือคุ้มครองนักเรียนนักศึกษาที่ตั้งครรภ์ให้ได้รับการศึกษา ให้คำปรึกษา ร่วมกับบิดามารดา หรือผู้ปกครองของนักเรียนนักศึกษา
ขอเรียนถามว่า หลังกฎกระทรวงศึกษาธิการมีผลบังคับใช้แล้วกระทรวงศึกษาธิการได้มีการดำเนินการอย่างไร
ผู้ตอบ : รัฐมนตรีว่าการกระทรวงศึกษาธิการ ตอบชี้แจงกระทู้โดยสรุปดังนี้
นายณัฏฐพล ทีปสุวรรณ รัฐมนตรีว่าการกระทรวงศึกษาธิการตอบชี้แจงว่า สิ่งสำคัญในการแก้ไขปัญหาคือ การรายงานข้อมูลที่เป็นจริงเพื่อประเมินสถานการณ์ ประกอบกับการบูรณาการการทำงานร่วมกันกับ ๕ กระทรวงที่เกี่ยวข้อง ทั้งด้านข้อมูลและกฎระเบียบต่าง ๆ เพื่อให้เกิดเอกภาพในการทำงานร่วมกัน ทั้งนี้ ทุกโรงเรียนต้องมีครูที่มีความรู้เกี่ยวกับเรื่องเพศ และจิตวิทยา ซึ่งการพัฒนาครูผู้สอนด้านนี้อาจผ่านศูนย์การพัฒนาครูโดยให้ครูมีทักษะและความรู้ อย่างเต็มประสิทธิภาพ โดยมีรูปแบบการพัฒนาและมีการประเมินผลอย่างมีประสิทธิภาพ โดยนำเอาเทคโนโลยีมาใช้เพื่อให้ได้คุณภาพอย่างแท้จริง นอกจากนี้ หลักสูตรเพศวิถีศึกษาจะมีการดำเนินการให้เหมาะสม ทั้งนี้เพื่อให้เป็นไปตามที่พระราชบัญญัติป้องกันและแก้ไขปัญหาการตั้งครรภ์ในวัยรุ่น พ.ศ. ๒๕๕๙ กำหนดไว้
(โปรดตรวจสอบการถาม-ตอบ กระทู้ถามที่เป็นทางการ จากสำนักงานเลขาธิการวุฒิสภาอีกครั้ง)
วันพุธที่ 30 กันยายน 2563
ปรับพฤติกรรมเหล่านี้ เพื่อสุขอนามัยที่ดีจนเป็นนิสัย
คู่มือชีวิตวิถีใหม่ ชีวิตดีเริ่มที่เรา
อาหารที่ซื้อหรือสั่งมากินที่บ้าน ควรเทใส่จาน ไม่ควรกินอาหารจากห่อหรือกล่องบรรจุอาหารที่ร้านส่งมา เพราะการใช้ของที่บ้านช่วยลดความเสี่ยงการติดเชื้อได้ และอุ่นอาหารให้ร้อนก่อนกินทุกครั้ง
วันพุธที่ 30 กันยายน 2563
รัฐมนตรีฯ สุริยะ เป็นประธานเปิดกิจกรรม ฝึกทักษะอาชีพ สร้างรายได้ กระจายโอกาสสู่ชุมชน หลักสูตร การพัฒนาผลิตภัณฑ์เชิงสร้างสรรค์
นายสุริยะ จึงรุ่งเรืองกิจ รัฐมนตรีว่าการกระทรวอุตสาหกรรม เป็นประธานเปิดกิจกรรม ฝึกทักษะอาชีพ สร้างรายได้ กระจายโอกาสสู่ชุมชน หลักสูตรการพัฒนาผลิตภัณฑ์เชิงสร้างสรรค์ การทำผ้ามัดย้อม ณ วัดพรหมสุวรรณสามัคคี เขตบางแค กรุงเทพฯ
วันนี้ (30 กันยายน 2563) นายสุริยะ จึงรุ่งเรืองกิจ รัฐมนตรีว่าการกระทรวอุตสาหกรรม เป็นประธานเปิดกิจกรรม ฝึกทักษะอาชีพ สร้างรายได้ กระจายโอกาสสู่ชุมชน หลักสูตรการพัฒนาผลิตภัณฑ์เชิงสร้างสรรค์ การทำผ้ามัดย้อม พร้อมด้วย นายกอบชัย สังสิทธิสวัสดิ์ ปลัดกระทรวงอุตสาหกรรม นายกฤชนนท์ อัยยปัญญา เลขานุการรัฐมนตรีว่าการกระทรวงอุตสาหกรรม นายจุลพงษ์ ทวีศรี รองปลัดกระทรวงอุตสาหกรรมและคณะผู้บริหารกระทรวงอุตสาหกรรม เข้าร่วม โดยมี นายณัฐพล รังสิตพล อธิบดีกรมส่งเสริมอุตสาหกรรมให้การต้อนรับ ณ วัดพรหมสุวรรณสามัคคี เขตบางแค กรุงเทพฯ
กระทรวงอุตสาหกรรม โดยกรมส่งเสริมอุตสาหกรรม ได้ดำเนินโครงการ “การพัฒนาผลิตภัณฑ์เชิงสร้างสรรค์ : การทําผ้ามัดย้อม ซึ่งเป็นหลักสูตรระยะสั้น เพื่อส่งเสริมและพัฒนาอาชีพให้กับชุมชน มุ่งเน้นการช่วยเหลือทุกภาคส่วนที่ได้รับผลกระทบจากการแพร่ระบาดของไวรัสโควิด-19 เพื่อช่วยบรรเทาความเดือดร้อนจากการว่างงาน ให้กับชุมชนในพื้นที่ ให้สามารถนำไปใช้ประกอบอาชีพ และเป็นการลดความเหลื่อมล้ำทางด้านเศรษฐกิจให้กับประชาชน ตามแนวทางการขับเคลื่อนเศรษฐกิจของประเทศ
โดยในครั้งนี้ได้ผู้เชี่ยวชาญจากอุตสาหกรรมการย้อมผ้า มาช่วยเสริมทักษะพัฒนาอาชีพให้กับชุมชน ซึ่งการทําผ้ามัดย้อมเป็นผลิตภัณฑ์ที่สร้างสรรค์ด้วยฝีมือและสามารถหาวัตถุดิบได้ง่ายและสร้างมูลค่าเพิ่ม โดยการนําเทคนิคการมัดย้อม สร้างลวดลาย ในรูปแบบเป็นที่นิยมของตลาด ไม่ว่าจะเป็นเสื้อผ้า กระเป๋า ผ้าเช็ดหน้า ผ้าปูโต๊ะ ซึ่งปัจจุบันตลาดมีความต้องการอย่างต่อเนื่อง ทั้งในและต่างประเทศ โดยมีประชาชนพื้นที่แขวงบางไผ่ เขตบางแค และพื้นที่ใกล้เคียง จํานวนกว่า 300 คนเข้าร่วมฝึกอบรม ซึ่งคาดว่าในการจัดกิจกรรมอบรมหลักสูตรครั้งนี้ จะมีส่วนสําคัญต่อการสร้างงาน สร้างรายได้ให้แก่ชุมชนเป็นเม็ดเงิน ราว 1.5 ล้านบาทต่อเดือนหรือคิดเป็นกว่า 18 ล้านบาทต่อปี เกิดการหมุนเวียนทางระบบเศรษฐกิจได้อย่างต่อเนื่อง #การพัฒนาผลิตภัณฑ์เชิงสร้างสรรค์ #การทําผ้ามัดย้อม #กระทรวงอุตสาหกรรม #prindustry
วันพุธที่ 30 กันยายน 2563
มาตรการในการจัดการปัญหาการปล่อยเงินกู้หนี้นอกระบบ
สรุปการตอบกระทู้ถามในการประชุมวุฒิสภา วันจันทร์ที่ ๓ สิงหาคม ๒๕๖๓
เรื่อง มาตรการในการจัดการปัญหาการปล่อยเงินกู้หนี้นอกระบบ
ผู้ตั้งกระทู้ถาม นายวันชัย สอนศิริ
ถาม นายกรัฐมนตรี
ผู้ตอบ รัฐมนตรีว่าการกระทรวงยุติธรรม
ผู้ถาม : นายวันชัย สอนศิริ ถามกระทู้โดยสรุปดังนี้
ด้วยปัญหาการปล่อยเงินกู้หนี้นอกระบบที่เจ้าหนี้เอารัดเอาเปรียบลูกหนี้ และทวงถามหนี้ โดยผิดกฎหมายปรากฏในสังคมไทยมาโดยตลอด และทวีความรุนแรงเพิ่มขึ้น ทั้งยังมีการนำเทคโนโลยี สมัยใหม่มาใช้ในการปล่อยกู้และติดตามทวงถามหนี้ โดยนายทุนผู้ปล่อยเงินกู้ได้จัดทำแอปพลิเคชัน ปล่อยเงินกู้ ให้ผู้กู้ดาวน์โหลดและสมัครเข้าร่วม พร้อมทั้งกรอกข้อมูลส่วนตัว สถานที่ทำงาน และบุคคลที่รู้จักเพื่อความสะดวกในการติดตามทวงถามหนี้ เมื่อลูกหนี้ผิดสัญญาหรือจ่ายเงินช้ากว่าที่กำหนด กลุ่มทวงหนี้จะนำข้อมูลไปโพสต์ประจานในโซเชียลมีเดีย นอกจากนี้ มีการเปลี่ยนรูปแบบจากการปล่อยเงินกู้ เป็นปล่อยรถหรือปล่อยทองด้วย
ขอเรียนถามว่า รัฐบาลได้รับทราบถึงสถานการณ์ปัจจุบันเกี่ยวกับเงินกู้หนี้นอกระบบ รวมถึงขบวนการปล่อยเงินกู้นอกระบบโดยเฉพาะการปล่อยกู้เงินรูปแบบใหม่ ๆ หรือไม่ อย่างไร และจะมีมาตรการหรือดำเนินการอย่างเป็นรูปธรรมในการจัดการเพื่อไม่ให้เกิดขบวนการ ปล่อยเงินกู้หนี้นอกระบบที่ผิดกฎหมายหรือให้มีจำนวนน้อยลง โดยเฉพาะอย่างยิ่งการปล่อยเงินกู้นอกระบบผ่านช่องทางใหม่ ๆ หรือไม่ อย่างไร รวมถึงมีแนวทางในการช่วยเหลือเยียวยากับลูกหนี้ที่ตกไปอยู่ ในวงจรเหล่านี้ได้อย่างไร
ผู้ตอบ : รัฐมนตรีว่าการกระทรวงยุติธรรม ตอบชี้แจงกระทู้โดยสรุปดังนี้
นายสมศักดิ์ เทพสุทิน รัฐมนตรีว่าการกระทรวงยุติธรรมผู้ได้รับมอบหมายให้ตอบกระทู้ถามตอบชี้แจงว่า รัฐบาลรับทราบปัญหาเงินกู้หนี้นอกระบบมาโดยตลอด และกรมสอบสวนคดีพิเศษได้ดำเนินการสืบสวนประเด็นการปล่อยเงินกู้ผ่านทางเทคโนโลยีสมัยใหม่อย่างเต็มที่ ในส่วนของการปราบปราม เมื่อมีการร้องเรียนถึงการทำผิดกฎหมายของเจ้าหนี้ เจ้าหน้าที่ตำรวจจะเป็นผู้ดำเนินการแต่หากพบว่ามีการดำเนินการเป็นขบวนการขนาดใหญ่ก็จะมอบให้กรมสอบสวนคดีพิเศษดำเนินการและตั้งเป็นคดีพิเศษ และนำมาตรการทางภาษีและฟอกเงินของสำนักงานคณะกรรมการป้องกันและปราบปรามการฟอกเงินมาดำเนินการ สำหรับแนวทางการช่วยเหลือลูกหนี้จะดำเนินคดีกับเจ้าหนี้ที่ปล่อยเงินกู้แล้วเรียกเก็บดอกเบี้ยเกินอัตราที่กฎหมายกำหนด ช่วยประสานหาแหล่งเงินทุนใหม่ให้ลูกหนี้และปล่อยเงินกู้หรือสินเชื่อรายย่อยฉุกเฉินให้แก่ลูกหนี้ โดยให้บุคคลค้ำประกัน มีเบี้ยประกัน ๓๐๐ บาท ดอกเบี้ยร้อยละ ๐.๘๕ ต่อเดือน
(โปรดตรวจสอบการถาม-ตอบ กระทู้ถามที่เป็นทางการ จากสำนักงานเลขาธิการวุฒิสภาอีกครั้ง)
วันพุธที่ 30 กันยายน 2563
“ดีอีเอส” ชูงานสัมมนาเชิงวิชาการโครงการ September Series 2020 เปิดเวทีแลกเปลี่ยนเทคโนโลยีพัฒนาระบบข้อมูลด้านสาธารณสุข-หลักสูตรการศึกษา
“ดีอีเอส” ชูงานสัมมนาเชิงวิชาการโครงการ September Series 2020 เปิดเวทีแลกเปลี่ยนเทคโนโลยีพัฒนาระบบข้อมูลด้านสาธารณสุข-หลักสูตรการศึกษา
เมื่อวันที่ 28 กันยายน 2563 นายภุชพงค์ โนดไธสง รองปลัดกระทรวงดิจิทัลเพื่อเศรษฐกิจและสังคม (ดีอีเอส) ร่วมเวทีเสวนางาน September Series 2020 ซึ่งประกอบด้วยงาน Education ICT Forum งาน Healthcare Technology Summit งาน AI & IOT summit และงาน Smart City summit เมื่อวันที่ 29 กันยายน 2563 ณ อาคารศูนย์ประชุมวายุภักษ์ ห้องวายุภักษ์ 2- 4 ชั้น 4 โรงแรมเซ็นทราศูนย์รชการและคอนวนชันซ็นตอร์ แจ้งวัฒนะ กรุงเทพฯ สำหรับงานสัมมนาทางวิชาการครั้งนี้ จัดขึ้นเพื่อเป็นเวทีสำคัญในการเรียนรู้ ประยุกต์ใช้เทคโนโลยีในกระบวนการการจัดการและการให้บริการสาธารณสุข โดยมีระบบข้อมูลข่าวสารสุขภาพแห่งชาติ สร้างเสริมนวัตกรรมบริการ และการวิจัยระบบเครื่องมือ และอุปกรณ์เพื่อเพิ่มประสิทธิภาพ เพื่อให้ประชาชนสามารถเข้าถึงบริการสาธารณสุขอย่างทั่วถึง เท่าเทียมกัน
นอกจากนี้ยังเป็นการแลกเปลี่ยนประสบการณ์ แนวคิด ผลักดันให้เพิ่มคุณภาพหลักสูตรและการเรียนการสอนให้เทียบเท่าระดับนานชาติ สอดรับกับทิศทางของโลก เป็นศูนย์กลางของการแลกเปลี่ยน ร่วมทรัพยากร digital technology ในการสร้าผลงานวิจัย ผลงานสร้างสรรค์ เพื่อการขยายผลการตอบประเด็นของสังคม รวมถึงเป็นเวทีสำคัญในการร่วมระดมสมอง เพื่อร่วมกำหนดยุทธศาสตร์หรือนโยบายการใช้งานเทคโนโลยี AI+ IoT ในการส่งเสริมให้สองนวัตกรรมสำคัญนี้ ช่วยสร้างประโยชน์ให้กับสังคมและคนในประเทศอย่างแท้จริง
****************
วันพุธที่ 30 กันยายน 2563
ดีเดย์ ไทยเริ่มจัดส่งแรงงานไปทำงานเกษตรที่อิสราเอลล็อตแรก นำรายได้กลับหลังโควิดคลี่คลาย
รมว.แรงงาน มอบหมาย ที่ปรึกษารัฐมนตรีฯ ตรวจเยี่ยมและให้กำลังใจแรงงานไทยที่จะเดินทางไปทำงานภาคเกษตรในประเทศอิสราเอล เผย นายกรัฐมนตรี ให้ความสำคัญกับการจัดส่งแรงงานไทยไปทำงานในต่างประเทศ นำรายได้กลับประเทศภายหลังสถานการณ์โควิด - 19 คลี่คลาย
เมื่อวันที่ 30 กันยายน 2563 นายสุชาติ ชมกลิ่น รัฐมนตรีว่าการกระทรวงแรงงาน มอบหมายให้ นางธิวัลรัตน์ อังกินันทน์ ที่ปรึกษารัฐมนตรีว่าการกระทรวงแรงงาน พร้อมด้วย นางเธียรรัตน์ นะวะมะวัฒน์ รองปลัดกระทรวงแรงงาน ตรวจเยี่ยมและให้กำลังใจแรงงานไทยที่จะเดินทางไปทำงานในภาคเกษตรที่ประเทศอิสราเอล ณ ด่านตรวจคนหางาน กรมการจัดหางาน อาคารผู้โดยสารระหว่างประเทศ ภายในท่าอากาศยานนานาชาติสุวรรณภูมิ อำเภอบางพลี จังหวัดสมุทรปราการ โดยที่ปรึกษา รมว.แรงงาน กล่าวว่า ท่านนายกรัฐมนตรี พล.อ.ประยุทธ์ จันทร์โอชา ได้ให้ความสำคัญกับการจัดส่งแรงงานแรงงานไทยไปทำงานในต่างประเทศเป็นอย่างมาก เนื่องจากในแต่ละปีประเทศไทยมีการจัดส่งแรงงานไทยไปทำงานในต่างประเทศกว่า 100,000 คน มีรายได้ส่งกลับประเทศกว่า 100,000 ล้านบาท จากการแพร่ระบาดของโควิด - 19 ทำให้ต้องชะลอการจัดส่งแรงงานไปทำงานต่างประเทศ จนถึงปัจจุบันสถานการณ์ได้คลี่คลายลง เนื่องจากประเทศไทยมีมาตรการต่างๆ ที่สามารถควบคุมการแพร่ระบาดของเชื้อได้
นางธิวัลรัตน์ กล่าวต่อว่า ที่ผ่านมากระทรวงแรงงาน โดยกรมการจัดหางานได้จัดส่งแรงงานไปทำงานภาคเกษตร ในประเทศอิสราเอลแบบรัฐต่อรัฐ ตามโครงการความร่วมมือไทย-อิสราเอลเพื่อการจัดหางาน ซึ่งเป็นความร่วมมือระหว่างประเทศไทยและอิสราเอลที่ได้ดำเนินงานมาอย่างต่อเนื่องตั้งแต่ปี 2553 จนถึงปัจจุบัน และในวันนี้เป็นการจัดส่งแรงงานไทยจำนวน 2 กลุ่ม คือ กลุ่มจ้างงานใหม่ จำนวน 131 คน และแรงงานที่กลับมาพักชั่วคราวในประเทศไทย ที่เคยมีการชะลอการเดินทางเข้าประเทศอิสราเอลเนื่องจากสถานการณ์โควิด - 19 มาตั้งแต่เดือนกุมภาพันธ์ 2563 และนายจ้างรับกลับไปทำงานในประเทศอิสราเอลตามเดิม จำนวน 83 คน รวมจำนวน 214 คน โดยเดินทางด้วยเครื่องบินเช่าเหมาลำ สายการบิน Air Asia X เที่ยวบิน XJ 208 ออกเดินทางจากท่าอากาศยานนานาชาติสุวรรณภูมิ เวลา 12.40 น. ถึงท่าอากาศยานนานาชาติ Ben Gurion ประเทศอิสราเอล เวลา 19.45 น.
นางธิวัลรัตน์ กล่าวกับแรงงานไทยที่จะเดินทางไปอิสราเอลว่า ท่านรัฐมนตรี ‘สุชาติ ชมกลิ่น’ ได้ฝากความห่วงใยมายังแรงงานไทยทุกคนที่จะเดินทางไปทำงานในประเทศอิสราเอล โดยขอให้ศึกษากฎหมายวัฒนธรรมประเพณีของประเทศอิสราเอล ที่สำคัญให้หลีกเลี่ยงการยุ่งเกี่ยวกับยาเสพติด อบายมุข เครื่องดื่มแอลกอฮอล์ เพราะจะทำให้เสียงานได้ เนื่องจากกฎหมายของประเทศอิสราเอลมีการลงโทษที่รุนแรง นอกจากนี้ขอให้เก็บเกี่ยวประสบการณ์กลับมาพัฒนาประเทศ รู้จักเก็บออมเพื่อนำรายได้ส่งกลับให้ครอบครับ รวมทั้งให้สมัครเป็นสมาชิกกองทุนเพื่อช่วยเหลือคนหางานไปทำงานในต่างประเทศ จะได้รับการสงเคราะห์และช่วยเหลือเมื่อประสบปัญหาในต่างประเทศ ตามอัตราที่กองทุนฯ กำหนด และเน้นย้ำให้แรงงานไทยปฏิบัติตามขั้นตอนที่ทางการกำหนด เพื่อป้องกันการแพร่ระบาดของโควิด -19 อีกด้วย
วันพุธที่ 30 กันยายน 2563
การถวายผ้าพระกฐินพระราชทาน กห. ประจำปี 2563
พระบาทสมเด็จพระเจ้าอยู่หัว ทรงพระกรุณาโปรดเกล้าฯ พระราชทานผ้าพระกฐิน ให้กระทรวงกลาโหมนำไปถวายพระสงฆ์จำพรรษา
วันพฤหัสบดีที่ ๒๙ ตุลาคม ๒๕๖๓ เวลา ๑๔.๐๐ นาฬิกา
ณ วัดราชสิทธาราม ราชวรวิหาร ถนนอิสรภาพ แขวงวัดอรุณ เขตบางกอกใหญ่ กรุงเทพฯ
กระทรวงกลาโหมขอเชิญชวนพี่น้องประชาชนร่วมบริจาคทุนทรัพย์ได้ที่
ธนาคารทหารไทย สาขากระทรวงกลาโหม
บัญชีออมทรัพย์ เลขที่ 039-2-82349-8
ชื่อบัญชี “การถวายผ้าพระกฐินพระราชทาน กห. ประจำปี 2563”
วันพฤหัสบดีที่ 1 ตุลาคม 2563
รัฐบาลไทยยืนยันดำเนินการเต็มความสามารถเพื่อแก้ไขปัญหาความหลากหลายทางชีวภาพ
รัฐบาลไทยยืนยันดำเนินการเต็มความสามารถเพื่อแก้ไขปัญหาความหลากหลายทางชีวภาพ
วันนี้ (30 ก.ย.63) เวลา 16.00 น. ตามเวลานครนิวยอร์ก (หรือวันที่ 1 ตุลาคม 2563 เวลา 03.00 น. เวลาไทย)
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ได้กล่าวถ้อยแถลงในการหารือระดับผู้นำ 1 (Leader Dialogue 1) การประชุมสุดยอดว่าด้วยความหลากหลายทางชีวภาพ (Summit on Biodiversity) ผ่านระบบการประชุมทางไกล ภายใต้หัวข้อหลัก “Addressing biodiversity loss and mainstreaming biodiversity for sustainable development” นายอนุชา บูรพชัยศรี โฆษกประจำสำนักนายกรัฐมนตรี สรุปสาระสำคัญดังนี้
นายกรัฐมนตรีได้ระบุว่าไทยตระหนักดีถึงผลกระทบจากปัญหาการลดลงและความเสื่อมโทรมของความหลากหลายทางชีวภาพและการเปลี่ยนแปลงสภาพอากาศในทุกพื้นที่ทั่วโลก ถือเป็นสิ่งท้าทายรูปแบบใหม่ที่กระทบทุกชีวิต พร้อมเสนอการเตรียมรับมือกับสถานการณ์สิ่งแวดล้อมที่เปลี่ยนไปใน 3 ประเด็นหลัก ดังนี้
ดำเนินนโยบายเพื่ออนุรักษ์ คุ้มครอง ฟื้นฟู และใช้ประโยชน์จากทรัพยากรธรรมชาติอย่างสมดุลและยั่งยืน โดยบรรจุประเด็นความหลากหลายทางชีวภาพไว้ในรัฐธรรมนูญและมีแผนแม่บทบูรณาการ เพื่อขับเคลื่อนงานตามอนุสัญญาว่าด้วยความหลากหลายทางชีวภาพ
ย้ำการมีส่วนร่วมของผู้มีส่วนได้ส่วนเสีย ภาคเอกชน และภาคประชาสังคม รวมทั้งส่งเสริมการบูรณาการของหน่วยงานในทุกระดับ เพื่อสนับสนุนการใช้ประโยชน์อย่างยั่งยืน
การเรียนรู้จากช่วงวิกฤตโควิด-19 ซึ่งพบว่า “เมื่อคนเว้นระยะจากธรรมชาติ ธรรมชาติและระบบนิเวศก็สามารถฟื้นตัวได้” โดยรัฐบาลอยู่ระหว่างการจัดทำแผนเพื่อปิดอุทยานแห่งชาติทั่วประเทศเป็นเวลา
3 เดือนเป็นประจำทุกปี เพื่อฟื้นฟูทรัพยากรธรรมชาติ
นอกจากนี้ นายกรัฐมนตรีได้เน้นย้ำถึงการขับเคลื่อน Bio-Circular-Green Economy (BCG) มุ่งหวังให้กระจายรายได้อย่างเป็นธรรม ลดความเหลื่อมล้ำในการเข้าถึงทรัพยากรธรรมชาติ และส่งเสริมให้ประชาชนใช้ชีวิตกับธรรมชาติมากขึ้น พร้อมยืนยันว่าไทยจะดำเนินการแก้ไขปัญหาอย่างเต็มความสามารถ และขอเรียกร้องให้ทุกประเทศร่วมกันปกป้องความหลากหลายทางชีวภาพให้อยู่คู่กับอนุชนรุ่นปัจจุบันและรุ่นต่อ ๆ ไป
วันพุธที่ 30 กันยายน 2563
กบข. คว้าคะแนน ITA อันดับ 1 ประเภทกองทุน สองปีซ้อน ในโครงการประเมินคุณธรรมและความโปร่งใส ประจำปี 2563 โดย ป.ป.ช.
กบข.ได้รับคะแนนสูงสุดเป็นอันดับ 1 ประเภทกองทุนของรัฐ ต่อเนื่อง 2 ปีซ้อน จากการประเมินคุณธรรมและความโปร่งใสในการดำเนินงานของหน่วยงานภาครัฐ (ITA) ประจำปี 2563 ของสำนักงาน ป.ป.ช. โดย กบข. ทำคะแนนได้ 93.70 ในระดับ A ยืนหยัดมุ่งเน้นการกำกับดูแลกิจการที่ดี
กบข. ได้รับคะแนนสูงสุดเป็นอันดับ 1 ประเภทกองทุนของรัฐ ต่อเนื่อง 2 ปีซ้อน จากการประเมินคุณธรรมและความโปร่งใสในการดำเนินงานของหน่วยงานภาครัฐ (ITA) ประจำปี 2563 ของสำนักงาน ป.ป.ช. โดย กบข. ทำคะแนนได้ 93.70 ในระดับ A ยืนหยัดมุ่งเน้นการกำกับดูแลกิจการที่ดี ตอกย้ำจุดยืนการเป็นองค์กรที่มีธรรมาภิบาล โปร่งใสและรับผิดชอบต่อสังคม พร้อมขับเคลื่อนองค์กรให้เป็นผู้นำด้านการลงทุนอย่างรับผิดชอบในระดับโลก
ดร. ศรีกัญญา ยาทิพย์ เลขาธิการคณะกรรมการกองทุนบำเหน็จบำนาญข้าราชการ (กบข.) เปิดเผยว่า กบข. เข้ารับการประเมินคุณธรรมและความโปร่งใสในการดำเนินงานของหน่วยงานภาครัฐ (ITA) ประจำปีงบประมาณ พ.ศ. 2563 โดย กบข. ได้รับคะแนนสูงสุดเป็นอันดับ 1 ของหน่วยงานประเภทกองทุน ต่อเนื่องเป็นปีที่ 2 ได้รับ 93.70 คะแนน จัดอยู่ในระดับ A โดยมีหน่วยงานที่เข้าร่วมประเมินทั่วประเทศทั้งสิ้น 8,303 หน่วยงาน
ความสำเร็จในครั้งนี้ สะท้อนให้เห็นถึงความมุ่งมั่นในการดำเนินงานอย่างเต็มความสามารถของผู้บริหารและพนักงาน กบข. โดยยึดแนวทางการกำกับดูแลกิจการที่ดี ทั้งด้านการลงทุน งานบริการสมาชิก และการบริหารสำนักงาน เพื่อเสริมสร้างการเป็นองค์กรแห่งธรรมาภิบาลที่เข้มแข็ง โดยเฉพาะการป้องกันการทุจริตคอร์รัปชัน ตอกย้ำจุดยืนการเป็นองค์กรที่มีธรรมาภิบาล โปร่งใสและรับผิดชอบต่อสังคม พร้อมขับเคลื่อนองค์กรให้เป็นผู้นำด้านการลงทุนอย่างรับผิดชอบในระดับโลก
ทั้งนี้ กบข. จะนำผลการประเมินที่ได้รับไปใช้ในการวางแผน ตรวจสอบ ปฏิบัติและกำกับการดำเนินงานของกองทุน เพื่อยกระดับคุณธรรมและความโปร่งใสในการดำเนินงาน ที่ส่งเสริมให้เกิดประโยชน์สูงสุดต่อผู้มีส่วนได้ส่วนเสียในทุกภาคส่วน ทั้งในระดับหน่วยงานและในระดับประเทศ อันจะนำไปสู่การเป็นกองทุนต้นแบบที่เติบโตอย่างมั่งคั่งและยั่งยืนต่อไป
เกี่ยวกับ กบข. กองทุนบำเหน็จบำนาญข้าราชการ (กบข.) จัดตั้งขึ้นตาม พ.ร.บ. กองทุนบำเหน็จบำนาญข้าราชการ พ.ศ. 2539 เพื่อเป็นหลักประกันการจ่ายบำเหน็จบำนาญและให้ประโยชน์ตอบแทนการรับราชการแก่ข้าราชการเมื่อออกจากราชการ ส่งเสริมการออมทรัพย์ของสมาชิก และจัดสวัสดิการและสิทธิประโยชน์อื่นให้แก่สมาชิก กบข. มีสถานะเป็นองค์กรของรัฐจัดตั้งขึ้นตามกฎหมายเฉพาะไม่มีสถานะเป็นส่วนราชการหรือรัฐวิสาหกิจ มีคณะกรรมการ กบข. เป็นผู้กำหนดนโยบาย ปัจจุบัน กบข. มีสมาชิกประมาณ 1.1 ล้านคน มีมูลค่าสินทรัพย์สุทธิประมาณ 1,000,000 ล้านบาท (ข้อมูล ณ 31 ส.ค. 2563)
สอบถามข้อมูลเพิ่มเติมสำหรับสื่อมวลชน :
ฝ่ายประชาสัมพันธ์องค์กร: รวิวรรณ ทิวาเจริญ (พลอย) 0-2636-1000 ต่อ 264 , raviwan@gpf.or.th
วันพุธที่ 30 กันยายน 2563
รมต.อนุชา เป็นสักขีพยานร่วมลงนาม MOU ช่วยเหลือผู้บริโภคได้คืนเงินจอง กรณีสินเชื่อบ้านไม่ได้รับการอนุมัติ
รมต.อนุชา เป็นสักขีพยานร่วมลงนาม MOU ช่วยเหลือผู้บริโภคได้คืนเงินจอง กรณีสินเชื่อบ้านไม่ได้รับการอนุมัติ
วันนี้ (30 กันยายน 2563) เวลา 13.30 น. ณ ศูนย์ประชุมอิมแพ็ค เมืองทองธานี นายอนุชา นาคาศัย รัฐมนตรีประจำสำนักนายกรัฐมนตรี เป็นประธานในพิธีลงนามบันทึกข้อตกลงความร่วมมือ (MOU) แนวทางการช่วยเหลือผู้บริโภค กรณีสถาบันการเงินไม่อนุมัติสินเชื่อเพื่อชำระค่าอสังหาริมทรัพย์ จัดโดยสำนักงานคณะกรรมการคุ้มครองผู้บริโภค (สคบ.) เพื่อผนึกกำลังของทุกภาคส่วนที่เกี่ยวข้องในการช่วยเหลือผู้บริโภคด้านอสังหาริมทรัพย์ ประกอบด้วย สมาคมอสังหาริมทรัพย์ไทย สมาคมธุรกิจบ้านจัดสรร สมาคมอาคารชุดไทย และผู้ประกอบธุรกิจอสังหาริมทรัพย์ ร่วมลงนาม MOU เพื่อเป็นการยืนยันว่าจะปฏิบัติตามกรอบแนวทางของ สคบ. กรณีที่ผู้บริโภคประสบปัญหาที่ทางสถาบันการเงินไม่อนุมัติสินเชื่อเพื่อชำระค่าอสังหาริมทรัพย์ เป็นผลให้เกิดการริบเงินจอง เงินทำสัญญา และเงินดาวน์สร้างความเดือดร้อนแก่ผู้บริโภค โดยมี ดร.ธนกร วังบุญคงชนะ เลขานุการรัฐมนตรีประจำสำนักนายกรัฐมนตรี นางสาวณัฐธ์ภัสส์ ยงใจยุทธ ที่ปรึกษารัฐมนตรีประจำสำนักนายกรัฐมนตรี คณะผู้บริหารสำนักงานคณะกรรมการคุ้มครองผู้บริโภค และเครือข่ายคุ้มครองผู้บริโภคภาคประชาชนกว่า 300 คน เข้าร่วม
รัฐมนตรีประจำสำนักนายกรัฐมนตรี กล่าวแสดงความยินดีที่ภาครัฐบาลและภาคเอกชนได้ร่วมกันแก้ไขปัญหาที่เกิดขึ้นในสังคม โดยเฉพาะการค้าด้านอสังหาริมทรัพย์ซึ่งเป็นผู้นำทางธุรกิจ เพราะเป็นการค้าที่มีมูลค่าสูง นับว่าเป็นธุรกิจชั้นนำที่เป็นปัจจัย 4 ที่ประชาชนต้องมี โดยความร่วมมือครั้งนี้จะเป็นแนวทางในการปฏิบัติเพื่อคุ้มครองประชาชนไม่ให้ถูกเอารัดเอาเปรียบ ขณะเดียวกันการช่วยเหลือเยียวยาจากผู้ค้าด้วยความเห็นอกเห็นใจ จะเป็นต้นแบบในการสร้างความเชื่อมั่นระหว่างผู้บริโภคและผู้ประกอบการ พร้อมกล่าวแสดงความขอบคุณภาคีเครือข่าย และบริษัทอสังหาริมทรัพย์ ทั้ง 13 แห่ง ที่ตระหนักถึงความเดือดร้อนของประชาชนเป็นลำดับแรก แม้ข้อตกลงคงามร่วมมือดังกล่าวไม่ได้มีการบังคับใช้ในรูปแบบกฎหมาย แต่ถือว่าเป็นสัญญาประชาคมที่ภาคเอกชนได้ร่วมมือกับรัฐบาลในการช่วยเหลือประชาชนอย่างจริงจัง
.......................................................
กลุ่มประชาสัมพันธ์และเผยแพร่ สำนักโฆษก
วันพุธที่ 30 กันยายน 2563
กระทรวงยุติธรรม ประชุมคณะกรรมการกำกับการให้บริการด้านนิติวิทยาศาสตร์ ครั้งที่ ๑/๒๕๖๓
กระทรวงยุติธรรม ประชุมคณะกรรมการกำกับการให้บริการด้านนิติวิทยาศาสตร์ ครั้งที่ ๑/๒๕๖๓
ในวันจันทร์ที่ ๒๘ กันยายน ๒๕๖๓ เวลา ๑๓.๓๐ น. ณ ห้องประชุมกระทรวงยุติธรรม ๒ ชั้น ๘ อาคารราชบุรีดิเรกฤทธิ์ ศูนย์ราชการเฉลิมพระเกียรติฯ กรุงเทพมหานคร ศาสตราจารย์พิเศษวิศิษฏ์ วิศิษฏ์สรอรรถ ปลัดกระทรวงยุติธรรม เป็นประธานการประชุมคณะกรรมการกำกับการให้บริการด้านนิติวิทยาศาสตร์ ครั้งที่ ๑/๒๕๖๓ โดยมี พันตำรวจโท วรรณพงษ์ คชรักษ์ ผู้อำนวยการสถาบันนิติวิทยาศาสตร์ พร้อมด้วยพันตำรวจเอก ทรงศักดิ์ รักศักดิ์สกุล หัวหน้าผู้ตรวจราชการกระทรวงยุติธรรม คณะกรรมการฯ และผู้เกี่ยวข้อง เข้าร่วมการประชุมฯ
ในการนี้ ที่ประชุมได้รับทราบข้อมูลการแต่งตั้งกรรมการผู้ทรงคุณวุฒิในคณะกรรมการกำกับการให้บริการด้านนิติวิทยาศาสตร์ ซึ่งได้รับการแต่งตั้งตั้ง และผลการจัดโครงการสัมมนาเครือข่ายนิติวิทยาศาสตร์แห่งประเทศไทย (TFSN) พร้อมทั้งพิจารณาการแก้ไขเพิ่มเติมระเบียบคณะกรรมการกำกับการให้บริการด้านนิติวิทยาศาสตร์ของสถาบันนิติวิทยาศาสตร์ พ.ศ. ๒๕๖๐ กรณีการปรับมาตรฐานการให้บริการด้านนิติวิทยาศาสตร์ การแก้ไขเพิ่มเติม ข้อบังคับ คณะกรรมการกำกับการให้บริการด้านนิติวิทยาศาสตร์ ว่าด้วยหลักเกณฑ์ วิธีการ และเงื่อนไข ในการเก็บรักษาและทำลายข้อมูล พ.ศ. ๒๕๖๐ "กรณีเก็บรักษาข้อมูลในระบบฐานข้อมูลอิเล็กทรอนิกส์" และหารือแนวทางการปฏิบัติงานของสถาบันนิติวิทยาศาสตร์ ตามประกาศคณะกรรมการกำกับการให้บริการด้านนิติวิทยาศาสตร์
วันพุธที่ 30 กันยายน 2563
สรรพากรยุคใหม่ มุ่งสู่องค์กรคุณธรรม พร้อมรับฟังความคิดเห็นจากผู้มีส่วนได้ส่วนเสีย โปร่งใส  และรับผิดชอบต่อสังคม
สรรพากรยุคใหม่มุ่งเน้นการทำงานแบบเป็นหุ้นส่วนกับผู้เสียภาษี โดยยึดหลักความโปร่งใส ให้ความสำคัญกับผู้เสียภาษีทุกกลุ่ม (Citizen Centric) บุคลากรสรรพากรต้องเป็น คนเก่ง คนดี และมีความสุข ตามคุณธรรมอัตลักษณ์และจริยปฏิบัติของบุคลากร
สรรพากรยุคใหม่มุ่งเน้นการทำงานแบบเป็นหุ้นส่วนกับผู้เสียภาษี โดยยึดหลักความโปร่งใส ให้ความสำคัญกับผู้เสียภาษีทุกกลุ่ม (Citizen Centric) บุคลากรสรรพากรต้องเป็น คนเก่ง คนดี และมีความสุข ตามคุณธรรมอัตลักษณ์และจริยปฏิบัติของบุคลากร (ซื่อสัตย์ รับผิดชอบ มอบใจบริการ : HAS)
นางสมหมาย ศิริอุดมเศรษฐ ที่ปรึกษาด้านยุทธศาสตร์การจัดเก็บภาษี (กลุ่มธุรกิจพลังงาน) ในฐานะโฆษกกรมสรรพากร เปิดเผยว่า “กรมสรรพากรเน้นการทำงานที่เปิดเผยโปร่งใส ตามประกาศคุณธรรมอัตลักษณ์ “ซื่อสัตย์โปร่งใส ตรวจสอบได้ มีความรับผิดชอบ และมอบใจบริการ (HAS)” ยกระดับการให้บริการจากยักษ์เป็นยิ้ม และเป็นยิ้มที่มาจากใจ ก้าวสู่ยุคใหม่กรมสรรพากรเพื่อมอบบริการที่ตรงใจและตอบโจทย์ของทุกกลุ่มผู้รับบริการ และผู้มีส่วนได้ส่วนเสีย ให้ความสำคัญในการรับฟังความคิดเห็น ข้อเสนอแนะ หรือข้อร้องเรียนจากช่องทางต่าง ๆ เช่น การสำรวจความพึงพอใจของผู้เสียภาษีผ่าน QR Code บน Smartphone/Tablet ณ จุดให้บริการที่สำนักงานสรรพากรพื้นที่สาขาทั่วประเทศ ใช้เครื่องมือ Sentiment Analysis เพื่อรับรู้ความต้องการของผู้เสียภาษีบนโลก Social Media และสร้างความเป็นธรรมในการเสียภาษีโดยการเปิดรับการแจ้งเบาะแสแหล่งภาษีบนเว็บไซต์กรมสรรพากร รวมทั้งให้ความสำคัญกับการพัฒนาบุคลากรผ่านการขับเคลื่อนคุณธรรมอัตลักษณ์และจริยปฏิบัติของบุคลากร (ซื่อสัตย์ รับผิดชอบ มอบใจบริการ : HAS) อย่างเป็นรูปธรรม เน้นพัฒนาบุคลากรสรรพากรให้เป็นคนเก่ง (Up-Skill และ Re-Skill) ซึ่งจากการดำเนินงานอย่างเข้มข้นและเป็นระบบ ส่งผลให้ผู้เสียภาษีมีความพึงพอใจในการยกระดับการให้บริการต่าง ๆ ของกรมสรรพากร เป็นผลให้กรมสรรพากรคว้ารางวัลคุณภาพการบริหารจัดการภาครัฐ ระดับดีเด่น ในด้านความเป็นผู้นำองค์กรและความรับผิดชอบต่อสังคม ประจำปี 2563 ที่ผ่านมา”
โฆษกกรมสรรพากร กล่าวเพิ่มเติมว่า “ในขณะนี้กรมสรรพากรได้เพิ่มความเข้มข้นยกระดับการให้บริการโดยการนำ User Experience (UX) และ User Interface (UI) ของผู้รับบริการและผู้มีส่วนได้ส่วนเสีย มาออกแบบระบบการให้บริการให้ตรงตามความต้องการ รวมถึง Rebrand องค์กรให้เป็นสรรพากรยุคใหม่ สร้างมาตรฐานโดยกำหนด Service Standard ด้านบุคลากรและสถานที่การให้บริการ สร้างวัฒนธรรม และสภาพแวดล้อม ทำให้เกิดนวัตกรรมในองค์กร รวมถึงการใช้เครื่องมือในการบริหารรูปแบบใหม่ ๆ ตัวอย่างเช่น Design Thinking, Agile Methodology และการร่วมมือกับหน่วยงานภายนอกเพื่อให้ภาษีเป็นเรื่องง่ายสำหรับผู้รับบริการทุกราย”
หากมีข้อสงสัยสามารถสอบถามรายละเอียดได้ที่สำนักงานสรรพากรทุกแห่งทั่วประเทศ หรือที่ศูนย์สารนิเทศสรรพากร (RD Intelligence Center) โทร. 1161
กรมสรรพากร สำนักงานเลขานุการกรม
โทร. 0 2272 9529-30 โทรสาร 0 2617 3324
หรือศูนย์สารนิเทศสรรพากร 1161 (RD Intelligence Center)
วันพุธที่ 30 กันยายน 2563
ป.ป.ช.ประกาศผลประเมินคะแนนคุณธรรมความโปร่งใสฯ หน่วยงานภาครัฐ (ไอทีเอ) ประจำปี 2563 สำนักงานสลากกินแบ่งรัฐบาล ได้ 94.16 คะแนน
ป.ป.ช.ประกาศผลคะแนนการประเมินคุณธรรมและความโปร่งใสในการดำเนินงานของหน่วยงานภาครัฐ (ไอทีเอ) ประจำปีงบประมาณ 2563 โดยผลปรากฏว่า สำนักงานสลากกินแบ่งรัฐบาล ได้รับคะแนน 94.16 คะแนน ซึ่งเพิ่มขึ้นจากปีก่อนที่ 89.68 คะแนน
พ.ต.อ.บุญส่ง จันทรีศรี ผู้อำนวยการสำนักงานสลากกินแบ่งรัฐบาล เปิดเผยว่า สำนักงานคณะกรรมการป้องกันและปราบปรามการทุจริตแห่งชาติ (ป.ป.ช.) ได้ประกาศผลคะแนนการประเมินคุณธรรมและความโปร่งใสในการดำเนินงานของหน่วยงานภาครัฐ (ไอทีเอ) ประจำปีงบประมาณ 2563 โดยผลปรากฏว่า สำนักงานสลากกินแบ่งรัฐบาล ได้รับคะแนน 94.16 คะแนน ซึ่งเพิ่มขึ้นจากปีก่อนที่ 89.68 คะแนน และได้รับการประเมินให้อยู่ในหน่วยงานระดับ A และเป็นหน่วยงานรัฐวิสาหกิจที่ได้รับคะแนนสูงสุดเป็นลำดับ 7 จากหน่วยงานรัฐวิสาหกิจทั้งหมด 53 แห่ง
พ.ต.อ.บุญส่ง กล่าวด้วยว่า ผลคะแนนการประเมินคุณธรรมและความโปร่งใสฯครั้งนี้ เกิดจากการร่วมแรงร่วมใจกันของทุกภาคส่วน ตั้งแต่คณะกรรมการ ผู้บริหาร และเจ้าหน้าที่ทุกระดับ ที่ให้ความสำคัญในการนำหลักธรรมาภิบาลเข้ามาปรับใช้กับหน่วยงานอย่างจริงจัง และในอนาคตสำนักงานสลากฯ ยังคงมุ่งมั่นในการนำหลัก ธรรมาภิบาลเข้ามาใช้พัฒนาองค์กรอย่างต่อเนื่อง เพื่อมุ่งก่อให้เกิดประโยชน์สูงสุดต่อประชาชน สังคมส่วนรวม และประเทศชาติต่อไป
วันพุธที่ 30 กันยายน 2563
สำนักงานปลัดกระทรวงกลาโหม จัดพิธีประกาศเกียรติคุณสำหรับกำลังพลสำนักงานปลัดกระทรวงกลาโหมที่เกษียณอายุราชการ  ประจำปีงบประมาณ 2563
พลเอก ณัฐ  อินทรเจริญ ปลัดกระทรวงกลาโหม เป็นประธานในพิธี ประกาศเกียรติคุณกำลังพล สำนักงานปลัดกระทรวงกลาโหมที่เกษียณอายุราชการ  ประจำปีงบประมาณ 2563
ณ บริเวณลานด้านหน้าพระบรมราชานุสาวรีย์พระบาทสมเด็จพระจุลจอมเกล้าเจ้าอยู่หัว สำนักงานปลัดกระทรวงกลาโหม (พื้นที่ศรีสมาน)
เพื่อเป็นการให้เกียรติกับข้าราชการในทุกระดับชั้นที่เกษียณอายุราชการในปีนี้ที่ได้ทุ่มเทปฏิบัติหน้าที่ก่อให้เกิดคุณูปการต่อ กระทรวงกลาโหม กองทัพ และประเทศชาติ
โดยมี พลอากาศเอก ปรเมศร์ เกษโกวิท รองปลัดกระทรวงกลาโหม พลเอก นภนต์ สร้างสมวงษ์ รองปลัดกระทรวงกลาโหม พลเอก กู้เกียรติ ศรีนาคา รองปลัดกระทรวงกลาโหม รวมถึงนายทหารที่เกษียณอายุราชการในปีนี้จำนวน 246 นายเข้าร่วม โดยมีพิธีถวายราชสักการะพระบรมราชานุสาวรีย์พระบาทสมเด็จพระจุลจอมเกล้าเจ้าอยู่หัว พิธีมอบหนังสือประกาศเกียรติคุณและของที่ระลึก รวมถึงพิธีสวนสนามเทิดเกียรติ จากทหารกองผสม 3 เหล่าทัพ แสดงความเคารพแก่ผู้เกษียณอายุราชการ
วันพุธที่ 30 กันยายน 2563
รองปลัดกระทรวงวัฒนธรรมกล่าวแสดงความยินดีแก่ผู้ผ่านการคัดเลือกรอบแรกการประกวด "การต่อต้านการทุจริต ผ่านศิลปะการแสดงพื้นบ้าน" ประจำปี ๒๕๖๓
รองปลัดกระทรวงวัฒนธรรมกล่าวแสดงความยินดีแก่ผู้ผ่านการคัดเลือกรอบแรกการประกวด "การต่อต้านการทุจริต ผ่านศิลปะการแสดงพื้นบ้าน" ประจำปี ๒๕๖๓
วันที่ ๒๙ กันยายน ๒๕๖๓ เวลา ๑๕.๓๐ น. นายกฤษศญพงษ์ ศิริ ปลัดกระทรวงวัฒนธรรม มอบหมายให้ นางยุพา ทวีวัฒนะกิจบวร รองปลัดกระทรวงวัฒนธรรม กล่าวแสดงความยินดีแก่ผู้ผ่านการคัดเลือกรอบแรกการประกวด "การต่อต้านการทุจริต ผ่านศิลปะการแสดงพื้นบ้าน" ประจำปี ๒๕๖๓ โดยมีนายเกรียงศักดิ์ บุญประสิทธิ์ หัวหน้าผู้ตรวจราชการกระทรวงวัฒนธรรม ศาสตราจารย์พิเศษ วิชา มหาคุณ ประธานกรรมการมูลนิธิต่อต้านการทุจริต ผู้บริหาร และผู้แทนจากหน่วยงานที่เกี่ยวข้องเข้าร่วม ณ ศูนย์ประชุม ชั้น ๘ กระทรวงวัฒนธรรม
วันพุธที่ 30 กันยายน 2563
สธ. ยกย่อง อสม.ชื่ออินเตอร์ระดับโลก ประชาชนเชื่อถือ รุกแนะนำป้องกันโควิด 19
กระทรวงสาธารณสุข ยกย่อง อสม. เป็นผู้เสียสละ สร้างชื่อเสียงระดับอินเตอร์ รุกให้เป็นหมอประจำครอบครัว ประชาชนไว้ใจทำตามคำแนะนำด้านสุขภาพป้องกันโควิด 19 จากการเปิดประเทศเพื่อขับเคลื่อนเศรษฐกิจ
กระทรวงสาธารณสุข ยกย่อง อสม. เป็นผู้เสียสละ สร้างชื่อเสียงระดับอินเตอร์ รุกให้เป็นหมอประจำครอบครัว ประชาชนไว้ใจทำตามคำแนะนำด้านสุขภาพป้องกันโควิด 19 จากการเปิดประเทศเพื่อขับเคลื่อนเศรษฐกิจ
วันนี้ (30 กันยายน 2563) ที่ จังหวัดอุทัยธานี นายอนุทิน ชาญวีรกูล รองนายกรัฐมนตรีและรัฐมนตรีว่ากระทรวงสาธารณสุข พร้อมด้วยนายแพทย์ธเรศ กรัษนัยรวิวงค์ อธิบดีกรมสนับสนุนบริการสุขภาพ เปิดการประชุมวิชาการอาสาสมัครสาธารณสุขประจำหมู่บ้าน (อสม.) ภาคเหนือ กับ “อสม. เจ้าหน้าที่ สามัคคี ต้านโควิด-19”
นายอนุทินกล่าวว่า อสม.ช่วยทีมแพทย์ พยาบาล และบุคลากรสาธารณสุขในการเป็นด่านหน้าช่วยเฝ้าระวัง คัดกรองโรคโควิด 19 ทำให้ควบคุมการแพร่ระบาดของโรคได้ ส่งผลให้ อสม.เป็นชื่ออินเตอร์ระดับโลก สร้างเกียรติยศ ชื่อเสียงให้ประเทศไทยว่า มีระบบสาธารณสุขที่ดีที่สุด ซึ่งประเทศใดที่ได้รับการยกย่องเชื่อถือว่ามีระบบสาธารณสุขที่ดี ทำให้ได้รับความสนใจจากต่างชาติในการมาท่องเที่ยว ลงทุน และมาพำนักถิ่นฐาน
ทั้งนี้ ขอให้ อสม.รักษาเกียรติยศ ชื่อเสียงต้นทุนของความน่าเชื่อถือนี้ไว้ ไม่ใช่แค่เรื่องของความภาคภูมิใจ แต่เราต้องการให้ อสม.เป็นที่เชื่อถือในประชาชน ในการเป็นหมอประจำครอบครัว เมื่อพูดเรื่องสุขภาพแล้วประชาชนทำตาม เช่น การสร้างกระแสให้คนสวมหน้ากาก การล้างมือ การเว้นระยะห่าง เพื่อต่อสู้กับโรคโควิด 19 เนื่องจากเรายังไม่มีวัคซีนป้องกัน แต่เราจำเป็นที่จะต้องเปิดประเทศมากขึ้น เพื่อขับเคลื่อนเศรษฐกิจเดินหน้าไปได้
สำหรับการลดการกักตัวจาก 14 วันนั้น ขณะนี้คณะแพทยศาสตร์ จุฬาลงกรณ์มหาวิทยาลัย ได้ศึกษาถึงการเจาะเลือดตรวจหาภูมิคุ้มกัน ซึ่งสามารถตรวจเจอได้หลังติดเชื้อ 4-5 วัน ว่ามีความแม่นยำเช่นเดียวกับการตรวจหาเชื้อตามมาตรฐาน ก็เป็นเหตุผลหนึ่งในการเสนอให้ลดการกักตัวจาก 14 วัน อาจเหลือเพียง 10 วัน หรือ 7 วัน เนื่องจากจะช่วยลดค่าใช้จ่ายจากการกักตัวลงได้ แต่ยังอยู่ระหว่างการศึกษา อย่างไรก็ตาม หากอนาคตมีวัคซีนโควิด 19 ประเทศไทยจะฟื้นตัวเร็วกว่าประเทศอื่น
ด้านนายแพทย์ธเรศ กรัษนัยรวิวงค์ อธิบดีกรมสนับสนุนบริการสุขภาพ กล่าวว่า กรมสนับสนุนบริการสุขภาพ ได้จัดประชุมวิชาการอาสาสมัครสาธารณสุขประจำหมู่บ้าน (อสม.) ครั้งที่ 4 โดยจัดครบทุกพื้นที่ 4 ภาค เป็นความยินดีอย่างยิ่งที่ได้พบปะพี่น้อง อสม. ภาคเหนือ โดยการประชุมทั้ง 4 ภาค ยังคงมีการเน้นตามมาตรการเฝ้าระวังป้องกันโรค การเว้นระยะห่าง สวมหน้ากากอนามัย เพื่อไม่ให้มีการรวมตัวเป็นจำนวนมาก ในพื้นที่ภาคเหนือมีจุดเด่นในด้านภาษา วัฒนธรรม การสื่อสาร ที่เข้าใจกัน มีผลงานนวัตกรรมที่โดดเด่น โดยท่านอนุทินได้มอบรางวัลให้กับอสม. ดีเด่น ระดับจังหวัด เขต ภาคภาคเหนือ และระดับชาติ 2563 พื้นที่ต้นแบบการส่งเสริมความรอบรู้ด้านสุขภาพ ประจำปี 2563 ระดับเขตสุขภาพที่ 1, 2 และ3 สร้างขวัญและกำลังใจให้กับพี่น้อง อสม. เพราะการทำงานของ อสม. ในพื้นที่ได้เห็นผลเป็นที่ประจักษ์ คนในชุมชน เชื่อใจ มีภาพลักษณ์ที่ดี เป็นตัวแทนของชุมชน เป็นหมอของชุมชนอย่างแท้จริง
************************** 30 กันยายน 2563